Куланкорук шаар чалдыбары – 10–12-кылымдарга таандык шаардын калдыгы. Кыргыз Ала-Тоосунун этегинде, Талас шаарынын түндүгүндө жайгашкан. Шаар чалдыбарынын орто чениндеги чоң дөбө чептин калдыгы болсо керек. Куланкорук шаар чалдыбары орто кылымга таандык Текабкет шаары болушу мүмкүн. Шаардын калкы суу менен шаар аймагынан чыккан булактан чопо куурлар аркылуу камсыз кылынып турган.